VIDEO UPDATE Cascadă de gafe comise de Viorica Dăncilă la întâlnirea cu premierul Croației. ”Make a photo?”, ”apartenenței CELE două state la…”, ”apartenenței la ACEIAȘI trio de PREȘIDENȚII…”

Premierul Viorica Dăncilă a făcut o serie de gafe în această dimineață cu ocazia primirii la Palatul Victoria a omologului său din Croația, Andrej Plenkovic.

Primele gafe: faultarea protocolului

Așa cum prevede protocolul, ceremonia de primire a oficialului de la Zagreb a constat în intonarea imnurilor României și Croației, urmată de trecerea în revistă a gărzii de onoare.

În momentul în care fanfara a început intonarea imnului Croației și premierul Andrej Plenkovic și-a pus mâna la inimă, Viorica Dăncilă a vrut să coboare de pe podium. Ea a fost oprită chiar de șeful Guvernului de la Zagreb, care a i-a pus mâna în față, împiedicând-o să plece. Imaginile au fost transmise live pe pagina de Facebook a Guvernului.

Ulterior intonării imnurilor, în cadrul trecerii în revistă a gărzii de onoare, protocolul prevede că oficialii participanți la ceremonie trebuie să salute drapelul României. Viorica Dăncilă a ratat și acest moment, trebuind să fie atenționată încă o dată de premierul croat.

﻿

Gafele continuă cu dezacorduri și erori de exprimare

Seria gafelor comise de Viorica Dăncilă a continuat cu obișnuitele deja greșeli de exprimare. Șefa Guvernului a faultat, din nou, atât limba română, cât și limba engleză:

”Am avut discuții foarte interesante privind cooperarea noastră în context european și în perspectiva apartenenței CELE două state la trio-ul președințiilor Consiliului Uniunii Europene”.

”Am exprimat interesul României pentru consultarea cu Croația în ceea ce privește politica de extindere și înregistrarea de progrese pe acest dosar în cadrul sau în contextul apartenenței la ACEIAȘI trio de PREȘIDENȚII”.

La final, Viorica Dăncilă a vrut să-l întrebe, în engleză, pe Andrej Plenkovic dacă dorește să facă o fotografie. ”Make a photo?”, l-a chestionat șefa Guvernului de la București pe omologul de la Zagreb.

﻿

În cele aproape patru luni de la instalarea la Palatul Victoria, premierul Viorica Dăncilă a făcut numeroase gafe în exprimare, gafe diplomatice și gafe în relațiile interne interstituționale. Cu aproape fiecare intervenție publică, premierul Dăncilă face deliciul telespectatorilor sau internauților, devenind adesea subiect de bancuri.